આપણી એક પ્રાચીન કહેવત છે કે દીકરીના બાપને અને દેવાદારોને હંમેશાં ઉજાગરા વેઠવા પડતા હોય છે. એ કહેવત હવે તદ્દન ખોટી અને વાહિયાત પુરવાર થઈ ચૂકી છે. દીકરીના બાપને ઉજાગરા કરવાની જરૂર હવે નથી રહી, કારણ કે આજની દીકરીઓ સવાયા દીકરા પુરવાર થઈ રહી છે. એ જ રીતે જેના માથે દેવું હોય છે એવા ઘણા લોકો બેફિકર બનીને મોજથી જીવન જીવે છે અને લેણદારોને બિલકુલ ગાંઠતા નથી. કેટલાક લોકો તો ઉછીના-ઉધારના પૈસે જ લાઇફટાઇમ લીલાલહેર કરતા હોય છે! વિજય માલ્યા અને નીરવ મોદી જેવા લોકોએ તો બેન્કોને લૂંટી છે, પરંતુ દરેક ગામ-નગર અને શહેરમાં આવા અનેક વિજય માલ્યાઓ અને નીરવ મોદીઓ નાના નાના સ્વરૂપે તમને જોવા મળશે! જેઓ વ્યક્તિગત સંબંધીઓ પાસેથી ઉધાર-ઉછીના કર્યા પછી દેવું ચૂકવવામાં નાદારી અને નફટાઈ બતાવે છે!